
  I det Herrens år 1275 skrev munken Thibaud i Varnhemklosteret

  om den serien av hendelser vi nå skal gjengi,

  at folket delte dem inn i fire tider. Først kom enkenes tid,

  da riket ble styrt av en flokk gamle kjerringer. Så fulgte

  gubbenes tid. Deretter kom nidingenes tid med brann og

  megen gråt og tenners gnidsel. Og til slutt kom jarlens tid.


  For folket, oppsummerer Thibaud, var enkenes tid den lyseste

  og beste. For riket var jarlens tid den avgjørende.


  Begynnelsen på slutten


  Det var døden som glimtet i kveldssolen på den andre siden av Säveelven. Biskop Kol så det slik da han kom pustende og pesende oppover den vinglete trestigen til det øverste brystvernet. Han så det like klart som i en av de mange drømmene Guds ånd hadde skjenket ham. På den andre siden av elven sto fienden i store skarer og slo på våpnene slik at det ble stor gny. Horden skrek de forferdeligste ugudeligheter.


  Men jarlen sto med ryggen foraktelig mot fiendens forestilling og bøyde seg tankefullt over en kasse med sand som han alltid hadde med i felten. Ved siden av ham sto hans nærmeste menn, Sture Bengtsson og Knut Torgilsson. I sanden foran seg hadde de et virvar av streker og oppstilte kongler som ingen gudsmann kunne skjønne stort av. Overalt rundt dem gjallet øksehugg og hammerslag. Helt til det siste ble forsvarsverkene bygget opp for morgendagens dyst.


  Jarlen lot seg ikke avbryte av biskopens ankomst, men han kikket i det minste opp et øyeblikk. Han nikket – ikke vennlig, men heller ikke uvennlig – og pekte mot et bord hvor de kongelige stekerne fra Näs akkurat satte frem kveldsmaten. Biskop Kol gikk og satte seg ved bordet nærmest palisaden, slik at han fikk god utsikt over elven og den nedrevne broen ved Hervad.


  Han kunne ikke la være å se mot de støyende fiendene på den andre siden igjen. Selv om han var gudsmann og ikke kriger, hadde han lest nok om krig til å være noenlunde sikker på at fienden sto innenfor langbuers rekkevidde. Og nede i hærleiren bak de forreste vollene mot elven var det over tusen langbueskyttere som hadde fått strengt forbud, med trussel om halshugning, mot å gå så langt frem mot vollene at fienden så dem. Det slo biskop Kol at hvis alle stilte opp nede i leiren, hvor de ikke var synlige fra den andre siden, kunne de skyte en pil eller to og lage stort mannefall i fiendens rekker. Når så mange langbuer skjøt på en gang, ble himmelen mørk av piler.


  Men jarlen lot ikke til å ha den ringeste tanke om noe slikt overrumplende angrep, og det ville være uklokt av en biskop å legge seg opp i kommandoen hans. Jarlen var ingen grønnskolling i krig. Han hadde ikke tapt et eneste slag etter at han fikk øverste kommando over landets styrker.


  Likevel var utsiktene mørke denne gangen, det innså til og med en biskop. Ufattelig nok var jarlen uten kavaleri, det som alltid hadde vært hans og folkungenes sterkeste våpen. Nå var ryttereskadronene i stedet på den andre siden, og i den fine kveldens siste, lave solstråler paraderte de som for å vise hvor uovervinnelig mange de var. Fargen på våpenskjortene viste at et betydelig antall av dem var folkunger, de beste ridende krigerne i Norden. Ved daggry i morgen ville jarlen enten bli beseiret av sine egne, eller i motsatt fall beseire sine egne, noe som ville være like ille. Krig mellom frender var den verste av alle kriger.


  Nå lot det til at jarlen og de to fremste mennene hans var ferdige der borte. De nikket i mørk besluttsomhet, løftet knyttnevene og slo dem lett mot hverandre. Jarlen kom med en eller annen morsomhet, og de andre lo kort. De gikk mot matbordet uten å vise den ringeste interesse for fiendens oppvisning på den andre siden av elven. Ikke så mye som et blikk over skulderen spanderte de.


  «Jaha, min gode biskop!» sa jarlen og satte seg sammen med de to andre. Han gned hendene mot hverandre som om de var frosne. «Du har sunget vesper, skjønner jeg. Og så har du vel bedt flittige bønner om seier i morgen!»


  «Ja, jeg har bedt,» svarte biskopen stille. «Jeg har bedt for et Herrens mirakel, for verken mer eller mindre trengs nok for at vi skal seire i morgen.»


  «Åå?» sa jarlen med et brått og uventet glimt av morskap i det strenge ansiktet. «Du synes ikke at vi står sterkt nok her oppe i elveskråningen? Du har sett mange ryttere der borte, og så synes du det er ille at vi ikke har dem på vår side? Du tror at elven er for grunn, og at de satans leiekrigerne på den andre siden kommer til å vasse over på et blunk?»


  Jarlen blunket mot Sture Bengtsson og Knut Torgilsson, og begge smilte og lo fortrøstningsfullt. Biskop Kol ble forlegen og usikker på hva han skulle svare. Det jarlen hadde sagt, virket unektelig mest sannsynlig. En så sterk hær som den på den andre siden måtte kunne vasse over elven på et blunk.


  «Jeg synes du bør vie ganske mye tid til bønnene dine i natt, Birger, det synes jeg virkelig,» svarte han forsiktig.


  «Og du vet hva jeg synes om slikt!» svarte jarlen barskt. «Har ikke de på den andre siden tatt med sine egne gudsmenn? Knut Magnusson, han som frekt nok kaller seg konge, Knut Folkesson som like frekt kaller seg jarl, Filip Larsson og halvbroren hans, den slangen Filip Knutsson, og alle de andre opprørerne, har de ikke minst én biskop med seg? Og ber ikke gudsmennene deres for seier halve natten, slik de har til oppgave å gjøre? Og mot dem skulle jeg stille opp deg, som om det var holmgang i bønn! Da tror jeg nok at Vårherre ville vende oss ryggen i vemmelse. Nåja, alt det der vet du jo, biskop.»


  «Det der har du etter din farfar Arn,» sa biskop Kol lavt, han brøt et stykke brød og leste bønn over det slik at det ble stille rundt bordet. De andre senket for syns skyld hodet som i bønn en kort stund.


  «Ja, det er riktig,» fortsatte jarlen da de kunne ta fatt på måltidet. «Og si ikke annet enn at Arn Magnusson var en Guds stridsmann, og dessuten helgen. Og han, av alle mennesker, mente det var ublygt å be til Gud om seier foran et slag. Vet du hva han ba om i slike stunder? At han ikke måtte bli hovmodig. At når han trakk sverdet, nettopp det sverdet som jeg bærer ved min side nå, måtte han ikke tenke på hvem han skulle drepe. Derimot måtte han tenke på hvem han skulle skåne! Det er verd å gruble litt over. Og han var mye mer til helgen enn denne Erik Jedvardsson.»


  «Det høver kanskje ikke så godt å bespotte i denne stund,» svarte biskop Kol unnfallende.


  «Bespotte!» fnyste jarlen. «Det er ingen bespottelse i å uttrykke min tvil om at denne Erik Jedvardsson, hellige Sankt Erik heter han til og med, var noe særlig til helgen. Han ble et hode kortere fordi han lot seg overrumple, og han ble drept med en eneste gang fordi han var for fyllesjuk til å verge seg. Forresten har ingen av de tre siste pavene gått med på å kanonisere fylliken. Så hvis jeg bespotter, har jeg i alle fall tre paver på min side og er i godt selskap.»


  «Jeg begriper ikke at du kan driste deg til et slikt overmot på den kvelden som kan være din siste i jordelivet,» svarte biskop Kol ergerlig.


  «Så ille er det ikke,» svarte jarlen lavt og plutselig tankefullt. «Det er nemlig verre. For de fleste av oss her i leiren kan dette bli vår siste natt, det er sant. I krig vet en aldri med sikkerhet hvordan det går. Uansett hvor nøye en planlegger alt, kan det skje noe en ikke har tenkt på. Slik er det. Men jeg frykter ikke døden, hvis det er det du tror. For meg ville nederlag være verre. For hvis vi taper, er de fleste av oss døde ved middagstid i morgen. Men ikke du, og i verste fall ikke jeg heller. Du lever fordi du er biskop, og jeg lever fordi jeg er fange og skal ris bundet opp i landet for å utveksles mot min sønn Valdemars kongekrone. Og det ville være verre enn døden.»


  Jarlen strakte seg etter et kjøttstykke og førte det hissig til munnen. En stund satt alle fire og spiste i taushet mens mørket senket seg. Noen av kongens sveiner fra Näs kom med tjærefakler som de satte i jernholdere rundt dem, og de fant frem kappene og svøpte dem rundt seg. Det var i åndsfreden etter Mikkelsmess. Høsten var uvanlig kald, og de første frostnettene var allerede forbi.


  Det ble et kort måltid, for både Knut Torgilsson, som hadde ansvar for de østre forsvarsverkene, og Sture Bengtsson, som skulle holde vestre side, hadde en lang natt med mye arbeid foran seg. De unnskyldte seg høflig, og biskop Kol velsignet begge før de gikk til hver sin kant med lange skritt.


  Jarlen satt stille og tankefull og fingret med det halvtømte ølkruset.


  «De er gode menn begge to,» sa han etter en stund. «Fedrene deres var barndomsvennene mine da vi gikk i lære på Forsvik. Og i motsetning til enkelte andre frender har verken de eller fedrene deres sviktet noen gang. Sture og Knut var med meg hele tiden i Tavastland. De to har æren for mange av seirene våre.»


  «Hvis du føler deg sveket av venner, har du desto større grunn til å sette din lit til Gud,» sa biskop Kol med en mine som om han nettopp hadde vært svært vis. Først virket det som om jarlen ville svare øyeblikkelig og i harme, men han holdt tann for tunge og drakk i stedet langsomt av ølet en stund.


  «En gang da jeg var helt ung,» fortsatte han plutselig, «forbannet vi unge forsvikere oss på at vi aldri skulle gripe til våpen mot hverandre. Vi forsvikere skulle alltid være på samme side. Det var slik min kjære farfar Arn i sin tid hadde tenkt det. Vi, Forsvik-rytterne, skulle sammen være så sterke at det ikke kunne bli annet enn fred i riket, for ingen ville kunne overvinne oss. En fred helt på våre betingelser ville det riktignok bli, men like fullt fred.»


  «Du høres bitter ut når du forteller det der, min kjære jarl,» sa biskopen forsiktig. «Men det var vel en god tanke likevel.»


  «Ja, det var en god tanke. Alle tankene som farfar Arn tenkte, var gode som et lys i natten. Og lenge så det ut til at han skulle få rett. Jeg red ved hans side ved Gestilren. Den gangen var jeg bare en yngling, men likevel fikk jeg æren av å ri ved hans side med merket vårt, samme merke som du kanskje så på taket ovenfor da du slet deg hit opp. Der ved Gestilren beseiret han danene for annen gang, og husk at dette var på Valdemar Seiers tid, da Danmark var uovervinnelig. Men farfar Arn slo dem to ganger, og begge gangene var det Forsvik-kavaleriet som avgjorde slaget. Han ga sitt liv for den seieren, og for den lange freden som skulle komme. Men i morgen skal vi likevel møte forsvikske ryttere. Farfar Arn snur seg vel i graven.»


  «Det er dette jeg ikke begriper,» sa biskop Kol. «Rettere sagt er det mye jeg ikke skjønner, men først og fremst lurer jeg på hvorfor det er forsvikske ryttere på den andre siden, men ikke på vår side.»


  «Det er nettopp det,» sukket jarlen. «Opprørerne er våre frender, de er folkunger, og rytterne som følger opprørerne, får det lett, i og med at vi ikke har noen forsvikske ryttere på vår side. Og dette vet fienden godt. De ser det blant annet på hvordan vi har forskanset oss. Jeg er vant til å seire med ryttere. Nå må jeg tvert imot seire mot ryttere, siden mine kjære frender har fått for seg at de ikke kan kjempe på vår side; de mener at de dermed ville bryte sitt edsvorne løfte om aldri å trekke våpen mot forsvikere. Så oppe på gårdene sine, på Hönsäter og Jerv, Ynglingastad og Granåsa og Forsvik, og fremfor alt Lena, men også på alle de andre gårdene og borgene, sitter over to hundre folkungske ryttere med armene i kors og lar oss slåss for livet til fots. Og du spurte om jeg var bitter?»


  «Du har fem tusen mann med deg her ved Nårunga,» sa biskopen skeptisk. «Ville det gjøre så stor forskjell med to hundre ryttere i tillegg?»


  «Ja,» sa jarlen med noe i retning av medlidenhet over gudsmannens uvitenhet. «Hvis jeg hadde hatt det forsvikske kavaleriet, de karene som renset hele Tavastland, da ville vi ikke behøvd å grave oss ned som rever i hi. Da hadde ikke seieren behøvd å koste så mye blod som den kommer til å gjøre nå, hvis vi i det hele tatt seirer. Med det forsvikske kavaleriet ville vi feid denne tyske leiehæren vekk fra landets jord på en uke. Og hadde vi hatt dem med oss, ville vi seiret i løpet av et par timer i morgen. Så stor er forskjellen.»


  «Men hvorfor har vi gravd oss ned som rever?» spurte biskopen. «Hvorfor tar du striden så tidlig, nesten øyeblikkelig etter at fiendens hær har trengt inn i landet?» Tonen hans viste at han nok ikke holdt denne fremgangsmåten for å være den klokeste. Men jarlen viste ikke det minste tegn til vrede over å få forstanden sin trukket så tydelig i tvil.


  «Du stiller et meget klokt spørsmål, biskop,» svarte han. «Jeg er ikke sikker på om du skjønner hvordan spørsmålet ditt skjærer som en dolk rett inn i de forskjellige vanskelighetene som jeg, Knut og Sture har hatt i samtalene våre de siste ukene. Men slik er det: Knut Magnusson og følget hans der borte har leid en hær i Slesvig, det var derfor de kom med skip fra Jylland over Halland. De tyske og danske knektene og rytterne deres koster mye sølv, så nå har vi et valg. Vi kan unndra oss strid så lenge som mulig og la knektene brenne og plyndre hele Västgötaland, for til slutt vil ikke Knut og hans medløpere ha andre måter å betale dem på. Da vil mine edle forsvikske venner kanskje få nok. Da ville de kanskje sale hestene og ri til vår side. Kanskje. Men sikkert er det at Knut Magnusson må føle seg kraftig fristet til å prøve å vinne raskt. Og det er den fristelsen jeg nå legger ut som agn for ham. Du skjønner?»


  «Nei, det tror jeg ikke,» svarte biskopen ettertenksomt. «Ja da, at det må være fristende å seire øyeblikkelig, med noenlunde uthvilte knekter og til lavest mulig pris i sølv, det forstår jeg. Men hva vinner du på en rask avgjørelse?»


  «At jeg fikk velge valplassen,» svarte jarlen fornøyd. «Knut Magnusson vil slå meg så fort som mulig, derfor kommer han villig til det stedet jeg har valgt. Skjønner du det nå?»


  «Nei,» sukket biskopen. «Bortsett fra at det selvsagt er bedre å få velge sted enn ikke å få det. Men knektene er vel likevel på sitt sterkeste i begynnelsen av krigen?»


  «Kom!» Jarlen reiste seg og gikk bort til sandkassen, hvor han tok ned en tjærefakkel og feide et flatt vaskebrett over hele virvaret av streker og kongler slik at alt drysset ned på jordgulvet og sandflaten ble jevn og ren som et ubeskrevet blad.


  «Her renner Säveelven, her ligger Nårunga, og her er Hervadsbro, hvor vi nå befinner oss,» underviste jarlen mens han trakk en stiv og knoklete pekefinger gjennom sanden og tegnet det han snakket om. «Her oppe står du og jeg, og her oppe på den andre siden står fienden, du ser bålene deres hvis du snur deg. Hvis du ser bortover langs forskansningene og vollene øst for broen, her, finner du et stort kratt. Her kommer ingen fram. Og lengst borte i vest har vi noen små berg som er så lette å forsvare at det ikke engang behøver gjøres. Og forsvarsvollene og palisadene våre går langs hele elvestrekningen, slik! Kan du nå si meg hvor fienden kommer til å angripe? Hvor er vårt svakeste punkt?»


  Biskop Kol fattet straks stor interesse for krigsspillet. Han bøyde seg over linjene og tenkte hardt en stund før han bestemte seg.


  «Her!» sa han og boret pekefingeren ned i sanden helt til biskopringen. «Her går de over elven, slik jeg sa allerede da jeg kom. Her kommer de til å sverme over oss som bier, og der nede til venstre for oss er elveskråningen lavest og palisadene våre svakest. Har jeg ikke rett?»


  «Jo, du har helt rett, biskop,» sa jarlen med et smil. «Til å være geistlig er du ikke så snever i skallen som en skulle tro. Der nede, der vi akkurat nå holder på å sette opp rytterhinder bak palisadene, kommer de til å bryte gjennom aller først. Og det skal de få gjøre, flere tusen i tett flokk. Og hva skjer så?»


  «Flere tusen, da er vi vel fortapt uansett?» sa biskopen skrekkslagen.


  «Her borte!» Jarlen pekte i sanden. «Det er for mørkt til at du kan se det nå, men to pilskudd bak oss ligger en høyde. Der har vi gjemt tre store katapulter som jeg etter mye akkedering klarte å hente fra Forsvik. Vet du hva gresk ild er?»


  «Tacitus forteller en del om slikt,» mumlet biskopen. «Men jeg har nok ikke lest slike romerske skribenter med samme interesse som du – forresten er latinen din den beste jeg har hørt noen verdslig mann snakke. Nok om det, la meg høre hva det er!»


  «Katapultene kaster store leirkrukker fylt med olje fra furu, gran og kvae, slikt som en bruker til å vaske bort farge. Det brenner som selveste skjærsilden, og leirkrukkene har en tent veke i seg når de slynges av sted. Dermed får fienden den reneste skjærsild veltende over seg når han tror han skal gripe etter seieren. Alt dette hvis Gud vil, naturligvis.»


  «Nå bespotter du igjen!»


  «Du vet hva jeg mener om det der. Vil Gud steke to tusen leieknekter for oss, eller vil Han ikke? Et slikt spørsmål virker mer gudsbespottende på meg. Og det samme gjør tanken som du må rette deg etter, biskop, nemlig at du i natt skal be på dine knær for at fienden virkelig skal gå i fellen vår og få ilden over seg. Verre død finnes ikke, de kommer til å dø under mye jammer og lidelse, og de vil spre stank av brent kjøtt over hele egnen. Min tro er at jeg viser Gud størst aktelse ved å la være å be for slikt. Men bare be, du!»


  «Men … hva med alle langbuene?» spurte biskop Kol, han tok seg sammen for ikke å spinne videre på den tråden av gudsbespottelse som jarlen nettopp hadde vist ham. «Skal disse tusen bueskytterne bare sette sin lit til ildfellen, akkurat som alle vi andre? Er ikke det å satse alt på ett kort?»


  «Langt ifra,» smilte jarlen. «Det er virkelig en fornøyelse å se deg så mye klokere i krigsspørsmål enn jeg hadde ventet, biskop. Bakom her, vest for høyden, har vi hugget vekk alle tretopper og ryddet en stor lysning. Der står langbueskytterne. Når ilden er slynget og fiendens flukt tar til, slik at trengselen er på sitt tetteste nede i elven, er øyeblikket inne. Kom, vi går og setter oss igjen!»


  De unnet seg mer oppvarmet øl for kuldens skyld, og en stund ble de sittende i mørket oppslukt av hver sine tanker. Bålene lyste og øksehuggene gjallet rundt dem. Tømmermenn hadde begynt å legge kløvde stokker som et lett tak over dem, og nå skjedde det samme langs hele den lange forsvarsvollen mot elven, der bueskyttere og armbrøstskyttere skulle gå i stilling, og der en del menn hadde begynt å legge seg for natten.


  Det var stjerneklart, noe som bar bud om en kald natt og et tidlig angrep, for morgenlyset ville komme tidlig.


  «Du ser dette taket, biskop,» sa jarlen etter en lang stunds taushet. «Det så ikke fienden da de sto og bråkte og gjorde seg til. Der på den andre siden kommer de til å tro at de kan øse piler over oss før de begir seg over elven. Men da står de for høyt, og taket vårt skrår litt nedover. Hadde det vært lyst, ville du straks skjønt dette hvis du reiste deg opp. Da ville du ikke kunnet se høydene på den andre siden. Det betyr at ingen kan treffe deg med en pil derfra. Kan en ikke se bueskytteren, kan en heller ikke bli truffet på kort hold. Mange piler kommer de til å sløse bort før de skjønner det der. For å nå oss må de gå ned i elven, og da kan vi begynne å treffe dem med våre egne piler.»


  «Men brann, da, har ikke de også brannpiler,» innvendte biskopen spakt.


  «Det har de sikkert. Men vi har snart våte kvegskinn på taket vårt, så noen brann skal vi ikke få over oss. Nedenfor på baksiden står store vannkar i tilfelle det blir noen småbranner likevel.»


  «Jeg frykter overmotet ditt, jarl. Er du sikker på at du har tenkt på alt?»


  «Jeg har ikke tenkt på alt, det kan ingen. Som sagt, i krig skjer mye som ingen har kunnet forestille seg på forhånd. Jeg har bare tenkt så godt jeg og noen av mine klokeste frender var i stand til. Og overmodig er jeg ikke, bare dårer er overmodige i krig. Og dårer lever ikke så lenge som jeg har gjort.»


  «Og du vil ikke be med meg?»


  «Nei. Og grunnen vet du.»


  «Hvorfor var du da så oppsatt på å få med deg en biskop?»


  «Det var jeg ikke. Jeg var oppsatt på å ha deg her fordi du er kansleren min. Du kan forhandle, du kan skrive diplom og avtaler, og kanskje det blir bruk for ferdighetene dine i morgen når vi skal besegle seieren. Eller nederlaget.»


  «Hvis Gud står deg bi i morgen og du seirer, hvilken nåde tenker du deg da for de beseirede frendene dine?»


  Biskopens spørsmål var ikke så uskyldig som det virket. Dessuten var det litt spesielt at han i det hele tatt spurte, siden det viste at han hadde bange anelser. For hvis stormenn – og særlig stormenn som var frender – beseiret hverandre, pleide det ende med at de drakk felles krigsøl etter oppgjøret, og etterpå red hver og en til sin kant etter å ha sverget et og annet som de ikke alltid aktet å stå ved. Biskop Kols spørsmål viste at han tvilte på en slik mildhet etter seieren. Og roligere ble han ikke av at jarlen satt taus og mørk en lang stund før han svarte.


  «La oss nå ikke selge skinnet før bjørnen er skutt,» mumlet han til slutt kort.


  «Er det noe som kan gjøre seieren vår sikker, og er det noe annet som kan gjøre nederlag like sikkert for oss?» spurte biskopen etter å ha sittet taus en lang stund.


  «Ja,» sa jarlen. «Sikker ville seieren vært, uansett hvordan alt annet lå an, hvis jeg hadde hatt mine kjære venner forsvikerne hos oss i natt. Og nederlag blir det hvis fienden ikke går i fellen vår, men setter inn stormangrepet et helt annet sted enn det som ser fristende ut. Hvis jeg hadde vært i deres sko, ville jeg nok blitt betenkt over å se et forsvar med halvåpen dør foran meg. Jeg ville ane en felle.»


  «La oss da be for at fiendens overmot skal være større enn hans list,» sukket biskopen.


  «Ja, det kunne jo være en nåde å be stillferdig om, en bønn fri for hovmod,» sa jarlen med et ironisk smil.


  Biskop Kol bet det i seg, han ville ikke ta opp spørsmålet om bønn foran krig igjen. I det stykket var jarlen egenrådig på en måte som trosset all forstand. Ingen annen i Norden ville kunne komme på en så fordervet tanke som å unnlate å be foran et stort slag. Men ikke før hadde biskopen tenkt den tanken, så begynte han å gruble over den mannen som kanskje hadde vært likedan.


  «Jeg fikk aldri treffe din farfar Arn,» sa han lavt, som om han ville vise at det verken var krig eller bønn han aktet å sløse bort flere ord på. «At Arn Magnusson var en stor mann, det vet jeg. At han var den største av alle krigere, det vet jeg også. Men hvordan var han som menneske når han ikke var i rustning?»


  «Ikke som noen annen, og arven etter ham er ikke lett å bære,» svarte jarlen tankefullt. «Jeg kan si deg i dypeste alvor, uten fnugg av spøk, at han virkelig var en helgen. Med en helgen vil ingen mann sammenholdes, men jeg har likevel blitt det hele mitt liv. Og som du vet, er jeg langt fra noen helgen.»


  «Ja,» medga biskopen rolig. «Du er langt fra noen helgen. Du er en hard mann, Birger, og du kan slett ikke føle deg sikker på å få treffe din kjære farfar Arn i neste liv.»


  «Se, nå sammenholder du meg med ham igjen! Ved farfar Arns dødsleie ga jeg ham to løfter, og dem har jeg hittil holdt. Det ene var å holde riket samlet og kalle det Sverige, og det skal vi si også hvis vi seirer i morgen. Det andre var å bygge en by der Mälaren møter Østersjøen ved Agnefit. Det har jeg påbegynt, og den byen har jeg besluttet å kalle Stockholm. Ja ja, i morgen kan jeg ha mislykkes med å holde det første løftet hvis opprørerne slår oss. Se her, dette er Arn Magnussons sverd! Det har jeg ved min side når seier er usikkert, og hittil har jeg aldri tapt når jeg har hatt sverdet hans.»


  For biskop Kol var det ikke så mye som skilte jarlens sverd fra andre sverd han hadde sett. Ikke annet enn at det hadde en langt simplere skjede enn andre stormannssverd. Det var av svart lær, uten utsmykning og med en enkel, men uleselig inskripsjon på klingen. Jarlen hadde lagt sverdet forsiktig på bordet foran biskopen, plassert det mellom røkte skinker og brød. Biskopen lot fingrene gli over gullskriften og bøyde seg nærmere for å prøve å lese tegnene i skinnet fra bålet, men han skjønte ikke en eneste stavelse.


  «Hvilket språk er dette, og hva står det?» spurte han da han hadde gitt opp å tyde inskripsjonen.


  «Hvis jeg forteller deg hva det står, kommer du bare til å akke deg og himle med øynene og bli altfor skinnhellig,» svarte jarlen med en undertrykt latter. «Det er en gave fra en konge, en du kjenner navnet på, til Arn Magnusson i det Herrens år 1191. Det er det eneste jeg sier deg.»


  «Han var sverdridder?»


  «Nei, han var tempelridder. Geistlig og berserk i samme kropp, for å si det slik. Det var han som skapte hele Forsvikkavaleriet vårt, vi er hans barn alle sammen, også noen av kanaljene der borte på den andre siden av elven. Vi som aldri skulle svike hverandre, vi som har sveket hverandre nå. Hadde han visst det, ville det skåret ham i hjertet.»


  «Og hvordan ville han forvaltet seieren i morgen?»


  «Sikkert på en annen måte enn jeg. Han var helgen, og nå sier jeg deg for siste gang at jeg ikke er det. Vil du sove her oppe i natt? Nei, forresten, det er ikke tilrådelig. Hit kommer de fleste pilene til å bli rettet i morgen. Fienden har sett merket mitt, og sikkert kappen min også. Kom, vi går til et tryggere sted!»


  Tross alderen svingte jarlen seg ned stigen på baksiden av vernet med atskillig større letthet enn den mye yngre biskopen. En stund gikk de rundt i leiren, hvor det fortsatt pågikk et hektisk arbeid med å kløve nye stokker og binde dem sammen eller spisse dem til rytterhinder. Hvor de enn gikk, velsignet biskopen stridsmenn og arbeidsfolk. Og hvor folk enn så jarlens hermelinbesatte kappe nærme seg, stoppet alt arbeid opp. De to brukte en god stund på å tilbakelegge de to hundre skrittene til høyden hvor katapultene sto, og hvor jarlen aktet å tilbringe natten. Ved daggry, før slaget brøt ut, skulle de uansett gå en ny runde sammen, forsikret biskop Kol, som aldri ville slutte å velsigne menn som kunne være døde ved middagstid neste dag.


  Da de kom opp på høyden med steinkatapultene, og jarlen nettopp hadde begynt å fortelle biskopen hvordan de var bygget og hvordan de skulle benyttes, ble det slått alarm i leiren og ropt at fremmede ryttere nærmet seg. Mange menn kom seg opp og grep sine våpen.


  Siden ingen ryttere kunne angripe i mørke, bredte det seg uhyggestemning i leiren, som om det var en overnaturlig fare de sto overfor, selv om de tydelig hørte hester pruste og stigbøyler skramle. Snart hørtes også vrede røster, og så gjallet rop om at det var ridder Sigurd og forsvikerne som kom.


  Da jarlen hørte dette, stivnet han til og grep biskop Kol i armen så hardt at det gjorde vondt. Han falt på kne og ba lange takksigelser på latin til Gud og Guds Moder. Dette synet rørte biskop Kol til tårer, og han tenkte at gleden i Himmelen blir så mye større av én omvendt synder enn av hundre rettskafne menn.


  Visst ba jarlen til Gud, og biskopen syntes til og med at han så en og annen tåre i det grove, krigsmerkede ansiktet med den knoklete, firskårne haken som gjorde synet av Birger jarl så fryktinngytende så vel for de gudelige som for de verdslige.


  Rytterne gjorde holdt i kanten av leiren, og to av dem steg av mens villige hender ble rakt frem fra alle kanter for å holde hestene deres.


  Ridder Sigurd var gammel, eldre enn jarlen, men han gikk gjennom flokken av skyttere og lansenerer med hodet høyt, for han hadde alltid vært en stor kriger. Håret hang langt og grått ned til skuldrene, og som hos alle forsvikere hang hjelmen i en lenke fra den ene skulderen.


  Nå som jarlen langsomt kom ham i møte med biskop Kol etter seg, kunne ingen tro at han nettopp hadde reist seg fra knelende bønn, for ingen, overhodet ingen, kunne forestille seg jarlen på kne. Nå stanset Birger jarl ved et bål hvor det var lyst, og der ventet han rolig på ridder Sigurd. Da de sto ansikt til ansikt, var det som om ingen av dem ville snakke først, som om de sto med steinansikt og målte hverandre med blikket.


  «Hvis du kommer for å drikke kveldsøl, Sigurd, da har du valgt et underlig tidspunkt,» hilste jarlen til slutt med høy stemme, slik at alle rundt dem hørte hva som ble sagt. «Ikke desto mindre er du en velkommen gjest,» tilføyde han etter en kort taushet.


  «Jeg drikker gjerne velkomstølet ditt, jarl Birger,» svarte Sigurd på samme stive vis. «Men da håper jeg at du har rikelig med øl i leiren, for vi er mange, og vi har ridd hardt for ikke å komme for sent.»


  «Hvor red dere fra, og hvor mange er dere?» spurte jarlen uten å fortrekke en mine.


  «Vi er tolv eskadroner etter den forsvikske regnemåten, hundre og nittito mann,» svarte ridder Sigurd. «Vi samlet oss ved Lena, og derfra red vi hit slik æren krever.» Det stive ansiktet hans begynte å sprekke opp i et smil.


  Dette smittet straks over på jarlen, som lot all verdighet fare, styrtet frem med tre lange skritt og tok omkring sin frende.


  «Du og våre venner kom med seieren, kjære Sigurd,» mumlet jarlen slik at ingen andre enn Sigurd kunne høre det. «Visst har vi velkomstøl i leiren. Men desto større trang får vi nok til å leske oss ved middagstider i morgen, når alt er over.»


  


  Enkenes tid

